Regstappe teen sportkwotas beplanArgieffoto Die vakbond Solidariteit en die burgerregte-organisasie AfriForum gaan Dinsdag op ŉ mediakonferensie in Pretoria ŉ omvattende regstrategie en strategie om politieke druk uit te oefen teen rassekwotas en regeringsinmenging in sport bekendmaak. Dit volg onder meer nadat Fikile Mbalula, minister van sport en ontspanning, in April aangekondig het dat vier hoofsportfederasies in die land – Atletiek SA, die Suid-Afrikaanse Rugbyunie (Saru), Krieket Suid-Afrika en Netbal Suid-Afrika – nie as gasheer mag optree vir enige groot internasionale sportgebeurtenisse in Suid-Afrika nie aangesien hulle nog nie hul transformasieteikens bereik het nie. Solidariteit en AfriForum meen die minister se uitsprake is om verskeie redes hoogs aanvegbaar, onder meer weens die feit dat alle internasionale sportliggame enige vorm van politieke inmenging in sport verbied. Suid-Afrikaanse arbeidswetgewing verbied ook enige vorm van rassekwotas. Die organisasies sal voorts tydens die mediakonferensie ŉ volledige uiteensetting van die regstappe wat hulle teen die inwerkingstelling van kwotas in Suid-Afrikaanse sport gaan doen, aan die media voorhou.